text: Største træf for havkajak nogensinde
  22 juli 2015 kl. 11.16
  Havkajakroerne i Danmark afholder i disse dage træf for 250 roere i Broager. Det er det største træf nogensinde.
  Lær at lave en grønlændervending på en time - eller lær at lave redninger fra en kajak på vandet. I denne uge underviser dygtige kajakroere fra udlandet danskere, der gerne vil blive dygtigere til at håndtere havkajakken.
  Blandt andet underviser Turner Wilson fra USA, der er 6 dobbelt verdensmester i Grønlandske rul - også kendt som grønlændervendinger. Sammen med Simon Osborne fra England vil han stå for en række workshops omkring havkajakteknik og sikkerhed på vandet.
  Vores reporter fra TV SYD er taget med til workshoppen for at lære at lave en grønlændervending på en time. Se med i vores udsendelse i aften om det lykkes.
  